Ster-Kinekor in sakeredding geplaas | Maroela Media
Ster-Kinekor in sakeredding geplaas
'n Fliekteater (Foto: Pixabay)
Die raad van Ster Kinekor Theatres (Pty) Ltd het Vrydag aangekondig dat die maatskappy vrywillig met sakereddingsprosedures begin het, in 'n poging om die onderneming te rehabiliteer. Dié besluit het Donderdag reeds in werking getree.
In 'n verklaring verduidelik die raad dat die Covid-19-pandemie en gepaardgaande afsonderingstydperk veroorsaak het dat dié onderneming tans teen 'n verlies bedryf word. Die raad het egter benadruk dat fliekteaters vir die duur van die sakereddingsproses oop sal bly.
"Tot Februarie verlede jaar het Ster Kinekor jaarliks miljoene fliekgangers in hul teaters ontvang. Die onderneming was winsgewend en het goeie vooruitsigte vir die toekoms gebied," lui die raad se verklaring. "Weens die Covid-19-pandemie en die gevolglike ekonomiese afsondering wat aan die einde van Maart deur die Suid-Afrikaanse regering ingestel is, was alle teaters genoop om te sluit. Ons is eers in Augustus toegelaat om te heropen en slegs onder baie streng maatreëls, soos 'n aandklokreël en beperking op hoeveel mense op een slag in die teater toegelaat word. Die datums vir die vrystelling van lokprente is boonop uitgestel. Toe die tweede golf van Covid-19 Suid-Afrika en ander lande in Desember tref, is verdere afsonderingsmaatreëls en inperkings heringestel."
Die raad voorsien boonop dat verdere verliese weens 'n tekort aan filminhoud in die volgende paar maande gely sal word, en dat kontantvloei nog verder benadeel kan word.
"Die raad meen dat sakeredding 'n oplossing vir dié uitdagings bied en die onderneming só weer winsgewend kan word."
Motheo Matsau, waarnemende uitvoerende hoof van Ster Kinekor, sê fliekgangers kan steeds hul kaartjies aanlyn of by die teater koop. Streng Covid-19-maatreëls word toegepas en fliekgangers se temperatuur sal geneem en hande ontsmet word.
Stefan Smyth is as sakereddingspraktisyn aangestel. "Ek en my span sal onmiddellik aan die werk spring en met rolspelers vergader wat deur die besluit geraak word."
En so gaan nog werksgeleenthede daarmee heen. Geen besigheid kan 310dae gaan sonder besigheid. Belaglik
So gaan die Ekonomie al hoe verder agter uit.
Covid 19 die regulasies vernietig meer mense en gesinne as die virus self.
Werkloosheid….armoede….huismoles( sonder alkohol) ens ens. Daarvan hoor ons nooit.
Nog 'n kerf op jou stok, Cyril.
Ja wel soos drank in plaas van kos in n restaurant die bestaan van n besigheid bepaal…neem ek aan die popcorn en coke pryse het die fliek sukses bepaal? Hoop die sakeredders begin daar….
So sal die regering al die besighede in die grond in regeer, soos Mosambiek, Zim, ens, ens. Uiteindelik hulle eie ook.